*****
ΚΑΝΟΝΙΣΜΟΣ (ΕΟΚ) αριθ. 773/90 ΤΗΣ ΕΠΙΤΡΟΠΗΣ
της 29ης Μαρτίου 1990
σχετικά με τη διαμόρφωση της κοινής εισόδου για τις τομάτες καταγωγής Μαρόκου και Καναρίων Νήσων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3488/89 του Συμβουλίου της 21ης Νοεμβρίου 1989 για τον καθορισμό του τρόπου αποφάσεως σχετικά με ορισμένες διατάξεις που προβλέπονται για τα γεωργικά προϊόντα στο πλαίσιο των μεσογειακών συμφωνιών (1), και ιδίως το άρθρο 2,
τον κανονισμό (ΕΟΚ) αριθ. 1391/87 του Συμβουλίου της 18ης Μαΐου 1987 σχετικά με ορισμένες προσαρμογές του καθεστώτος που εφαρμόζεται στις Καναρίους Νήσους (2), και ιδίως το άρθρο 8,
Εκτιμώντας:
ότι, σύμφωνα με τις συμφωνίες που έχουν συναφθεί με διάφορες τρίτες χώρες της Μεσογείου, η Κοινότητα μπορεί να αποφασίσει τη διαμόρφωση της κοινής εισόδου για ορισμένα οπωροκηπευτικά καταγωγής των χωρών αυτών, λαμβάνοντας υπόψη τα ετήσια ισοζύγια συναλλαγών που καταρτίζονται ανά προϊόν και ανά χώρα κατ' εφαρμογή του κανονισμού (ΕΟΚ) αριθ. 451/89 του Συμβουλίου της 20ής Φεβρουαρίου 1989 για τη διαδικασία που πρέπει να εφαρμόζεται για ορισμένα γεωργικά προϊόντα καταγωγής διαφόρων τρίτων χωρών της Μεσογείου (3)·
ότι, σύμφωνα με το άρθρο 8 παράγραφος 2 του κανονισμού (ΕΟΚ) αριθ. 1391/87, η Επιτροπή πρέπει να αποφασίσει αν χρειάζεται να προβεί, το 1990, σε προσαρμογή της τιμής εισόδου για τις τομάτες καταγωγής Καναρίων Νήσων, λαμβάνοντας υπόψη τα στοιχεία που αφορούν το στόχο διατήρησης των παραδοσιακών εξαγωγικών ρευμάτων στο πλαίσιο της διεύρυνσης της Κοινότητας·
ότι η εξέταση των προοπτικών όσον αφορά τα εξαγωγικά ρεύματα του Μαρόκου και Καναρίων Νήσων, που λαμβάνονται υπόψη στο πλαίσιο της συνολικής εξέλιξης της κοινοτικής αγοράς, οδηγεί στην ανάγκη εφαρμογής της προσαρμογής της τιμής εισόδου για τις τομάτες·
ότι η προσαρμογή της τιμής εισόδου πρέπει να αφορά το ποσό που αφαιρείται, βάσει των δασμών, από τις αντιπροσωπευτικές τιμές που διαπιστώνονται στην Κοινότητα για τον υπολογισμό της τιμής εισόδου της τομάτας, όπως προβλέπονται στο άρθρο 24 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1982 περί κοινής οργανώσεως αγοράς στον τομέα των οπωροκηπευτικών (4), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (5)· ότι η μείωση του ποσού των δασμών κατά ένα έκτο ανταποκρίνεται στον επιδιωκόμενο στόχο· ότι η μείωση αυτή πρέπει να εφαρμόζεται από την 1η Απριλίου μέχρι το τέλος Μαΐου 1990 για τις τομάτες Μαρόκου και κατά τη διάρκεια εφαρμογής του συστήματος της τιμής αναγωγής για τις τομάτες των Καναρίων Νήσων εντός των ορίων των ποσοτήτων που έχουν προσδιοριστεί, σύμφωνα με τις συμφωνίες με τις μεσογειακές χώρες και τον κανονισμό (ΕΟΚ) αριθ. 1391/87·
ότι, προκειμένου να διασφαλιστεί η αποτελεσματικότητα του συστήματος, πρέπει να παρακολουθείται η εξέλιξη των εισαγωγών των προϊόντων αυτών· ότι πρέπει, κατά συνέπεια, να υπόκεινται οι εισαγωγές τομάτας Μαρόκου σε κοινοτική εποπτεία, δεδομένου ότι οι εισαγωγές τομάτας από τις Καναρίους Νήσους αποτελούν αντικείμενο στατιστικής παρακολούθησης στο πλαίσιο της διαχείρισης της δασμολογικής ποσόστωσης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Προκειμένου να υπολογισθεί η τιμή εισόδου, που αναφέρεται στο άρθρο 24 παράγραφος 3 του κανονισμού (ΕΟΚ) αριθ. 1035/72, για τις νωπές ντομάτες καταγωγής Μαρόκου και Καναρίων Νήσων, το ποσό που πρέπει να αφαιρεθεί, βάσει των δασμών, από τις διαπιστωθείσες αντιπροσωπευτικές τιμές, μειώνεται κατά ένα έκτο κατά τη διάρκεια των περιόδων και εντός των ορίων των ποσοτήτων που εμφαίνονται στο παράρτημα.
Άρθρο 2
1. Οι εισαγωγές τομάτας καταγωγής Μαρόκου υπόκεινται σε κοινοτική εποπτεία.
2. Ο καταλογισμός στις σχετικές ποσότητες πραγματοποιείται κατά την προσκόμιση των προϊόντων στο τελωνείο, προκειμένου να τεθούν σε ελεύθερη κυκλοφορία, συνοδευόμενα από πιστοποιητικό κυκλοφορίας εμπορευμάτων.
Ένα εμπόρευμα μπορεί να καταλογισθεί στην ποσότητα αυτή μόνον εφόσον το πιστοποιητικό κυκλοφορίας εμπορευμάτων έχει προσκομιστεί πριν από την ημερομηνία από την οποία δεν εφαρμόζεται πλέον αυτό το προτιμησιακό καθεστώς.
Το στάδιο εξάντλησης των εν λόγω ποσοτήτων διαπιστώνεται σε κοινοτικό επίπεδο βάσει των εισαγωγών που καταλογίζονται με τους όρους που προσδιορίζονται στο πρώτο και δεύτερο εδάφιο.
Τα κράτη μέλη ενημερώνουν την Επιτροπή, ανάλογα με την συχνότητα και μέσα στις προθεσμίες που ορίζονται στην παράγραφο 4, σχετικά με τις εισαγωγές που πραγματοποιούν σύμφωνα με τις εν λόγω διαδικασίες.
3. Μόλις εξαντληθούν οι σχετικές ποσότητες, η Επιτροπή ανακοινώνει στα κράτη μέλη την ημερομηνία από την οποία παύει πλέον να εφαρμόζεται το προτιμησιακό καθεστώς.
4. Τα κράτη μέλη ανακοινώνουν στην Επιτροπή τις καταστάσεις των εμπορευμάτων που καταλογίζονται για περιόδους δέκα ημερών και οι καταστάσεις αυτές πρέπει να διαβιβάζονται εντός προθεσμίας πέντε ημερών μετά την παρέλευση κάθε δεκαημέρου.
5. Η Επιτροπή μπορεί να λάβει τα αναγκαία διοικητικά μέτρα προκειμένου να προσαρμόσει τις διαδικασίες διαχείρισης που αναφέρονται στις παραγράφους 2, 3 και 4.
Άρθρο 3
Οι εισαγωγές τομάτας καταγωγής Καναρίων Νήσων υπόκεινται σε κοινοτική εποπτεία για τη διαχείριση της ετήσιας δασμολογικής ποσόστωσης που προβλέπεται στο άρθρο 2 του κανονισμού (ΕΟΚ) αριθ. 1391/87.
Άρθρο 4
Τα κράτη μέλη και η Επιτροπή συνεργάζονται στενά προκειμένου να διασφαλίζεται η εφαρμογή του παρόντος κανονισμού.
Άρθρο 5
Ο παρών κανονισμός αρχίζει να ισχύει την 1η Απριλίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαρτίου 1990.